[bookmark: _Hlk36634929]Paskaidrojuma raksts 
Rīgas domes 2026. gada __. ________ saistošajiem noteikumiem Nr. DA-26-____-sn 
“Par ārpus meža augošu koku aizsardzību, uzturēšanu un ciršanu ”

	1. Mērķi un nepieciešamības pamatojums, tostarp raksturojot iespējamās alternatīvas, kas neparedz tiesiskā regulējuma izstrādi
Šobrīd rīcību ar kokiem un apstādījumiem regulē Rīgas domes 2024. gada 12. jūnija saistošie noteikumi Nr. 276 “Par koku, kas aug ārpus meža, aizsardzību, uzturēšanu un ciršanu”, kas izdoti saskaņā ar Ministru kabineta 2012. gada 2. maija noteikumu Nr. 309 “Noteikumi par koku ciršanu ārpus meža” (turpmāk – Noteikumi) 22. punktu. Ar Ministru kabineta 2026. gada 18. augusta noteikumiem Nr. 493 “Grozījumi Ministru kabineta 2012. gada 2. maija noteikumos Nr. 309 “Noteikumi par koku ciršanu ārpus meža” Noteikumos ir izdarīti grozījumi ar mērķi samazināt administratīvo slogu koku ciršanai ārpus meža. 
Līdz ar Noteikumu grozījumiem ir nepieciešams pielāgot pašvaldības saistošos noteikumus juridisko aktu hierarhijā augstāk stāvošajam grozītajam normatīvajam aktam. Ņemot vērā, ka paredzētās izmaiņas aizņem vairāk kā 50 % no Rīgas domes 2024. gada 12. jūnija saistošajiem noteikumiem Nr. 276 “Par koku, kas aug ārpus meža, aizsardzību, uzturēšanu un ciršanu”, tiek izstrādāti jauni Rīgas valstspilsētas pašvaldības saistošie noteikumi “Par ārpus meža augošu koku aizsardzību, uzturēšanu un ciršanu” (turpmāk – Saistošie noteikumi), kuru mērķis ir noteikt Rīgas valstspilsētas administratīvajā teritorijā ārpus meža augošu koku statusu, vienotu uzturēšanas un aizsardzības kārtību un noteikt koku ciršanas izvērtēšanas kārtību, kārtību, kādā iestādāms cits koks, ja koku ciršanu aizstāj ar jaunu koku iestādīšanu un zaudējumu atlīdzības par dabas daudzveidības samazināšanu aprēķināšanas un atlīdzināšanas kārtību. Divi pielikumi pārņemti no esošajiem noteikumiem, savukārt 3. pielikums (vietējās nozīmes aizsargājamo koku saraksts) un 4. pielikums (korekcijas tabula koka diametra noteikšanai) tiek dzēsti.
Saistošie noteikumi cita starpā tiek izdoti, lai nodrošinātu arī pašvaldības autonomo funkciju – gādāt par pašvaldības administratīvās teritorijas labiekārtošanu un sanitāro tīrību, kā arī noteikt teritoriju un būvju uzturēšanas prasības, ciktāl tas saistīts ar sabiedrības drošību, sanitārās tīrības uzturēšanu un pilsētvides ainavas saglabāšanu – izpildi. 
Par koku aizsardzību un uzturēšanu atbilstoši normatīvo aktu prasībām uz zemes vienības primāri ir atbildīgs tās īpašnieks vai tiesiskais valdītājs, kā arī var būt gadījumi, ka tās ir citos normatīvajos aktos noteiktās personas, piemēram, atbilstoši Dzīvojamo māju pārvaldīšanas likumā noteiktajam.
Saistošo noteikumu regulējums veidots, pamatojoties uz Pašvaldību likumā ietverto deleģējumu, ka pašvaldībai nav tiesības noteikt pieļaujamās rīcības ar īpašumu ārpus publiski pieejamām teritorijām, izņemot ja tas saistīts ar sabiedrības drošību, sanitārās tīrības uzturēšanu un pilsētvides ainavas saglabāšanu, un Meža likumā noteikto.
Tomēr saistošie noteikumi ir vērsti uz to, ka visiem kokiem Rīgas valstspilsētas administratīvajā teritorijā ir sabiedriska un pilsētvides ainavu veidojoša vērtība, pat mazvērtīgie koki veido pilsētas zaļo masu, kas nozīmīga, sasniedzot tādu Rīgas Ilgtspējīgas attīstības stratēģijā līdz 2030. gadam noteikto mērķi kā iedzīvotājiem patīkama pilsētvide, kura viens no rezultatīvajiem rādītājiem ir zaļo teritoriju īpatsvars. Tāpēc Saistošo noteikumu regulējums vienlaikus paredz gan Pašvaldību likuma deleģējuma ietvaros, gan Meža likumā noteiktā ietvarā rast risinājumus ārpus meža augošu koku aizsardzībai, gan, samērojot ar pilsētas attīstību, paredz izņēmumus, kad pilsētas zaļā masa var tikt samazināta. Saistošo noteikumu regulējums pieļauj iespēju saglabāt pilsētvidē nokaltušu vai bīstamu koku, veicot attiecīgas darbības bīstamības novēršanai, ja konstatēta šāda koka vērtība pilsētvidē (ko apliecina atbilstošas jomas speciālists, piemēram, ornitologs, dendrologs vai cits eksperts, kas var noteikt saglabājamā koka vērtību). Kā arī, lai pašvaldība varētu preventīvi ierasties darbu, kas notiek koka sakņu aizsardzības zonā, veikšanas vietā un pārliecināties par korektu to izpildi, ir iekļauts pienākums par darbu uzsākšanu laicīgi informēt pašvaldību – pretējā gadījumā pašvaldībai nākas cīnīties ar sekām jau pēc darbu veikšanas, kas nav efektīvi.
Saistošie noteikumi detalizē Meža likumā noteikto jēdzienu “koka bojāšana”, tādējādi koka sakņu tuvumā aizliedzot lietot traktortehniku. Saistībā ar minēto arī definētas koka sakņu aizsardzības zonas atkarībā no koka stumbra diametra.
Noteikumi deleģē pašvaldībām tiesības noteikt kārtību, kādā iestādāms cits koks, ja koku ciršanu aizstāj ar jaunu koku iestādīšanu, attiecīgi ar to papildināti arī Saistošie noteikumi.
Ņemot vērā, ka Noteikumos ir iekļautas bīstama koka pazīmes, attiecīgi Saistošajos noteikumos koriģēta bīstamā koka definīcija, iekļaujot atsauci uz Noteikumiem.
Saistošajos noteikumos netiek definēta vienas Rīgas domes iestādes primārā kompetence Saistošo noteikumu ievērošanas pārraudzībā, jo faktiski Saistošo noteikumu ievērošanas pārraudzību veic dažādas iestādes, atkarībā no Meža likumā un ar pašvaldības iekšējiem normatīvajiem aktiem noteiktā deleģējuma (piemēram, Rīgas pašvaldības policija, Pilsētas attīstības departaments, Mājokļu un vides departaments, Ārtelpas un mobilitātes departaments u.c.).
Ņemot vērā, ka ar normatīvajiem aktiem ir noteikts, ka arī pilsētas un ciema teritorijā bez pašvaldības atļaujas drīkst veikt tādu koku ciršanu, kuri aug teritorijās, kurās to audzēšana saskaņā ar normatīvajiem aktiem par aizsargjoslām, meliorāciju, autoceļiem un dzelzceļiem ir aizliegta, tad Saistošajos noteikumos tiek mainīta kārtība prasībā informēt Pilsētas attīstības departamentu, ja tiek rakšana kritiskajā sakņu aizsardzības zonā – šajā gadījumā informēšanu ir jāveic nekavējoties, pretējā gadījumā Rīgas pašvaldības policijai būs pamats uzsākt administratīvā procesu par koka bojāšanu. Tādējādi avārijas darbu veicējam ir pienākums izvēlēties vai nu veikt saudzīgas darbu veikšanas metodes, vai arī nocērtot koku pilnībā, mazinot būvniecības darbu negatīvo ietekmi uz koku augtspēju un novēršot atbildības pārnešanu uz to iestādi, kuras pienākumos ir veikt koku uzturēšanu un bojā gājušo koku ciršanu. Šāda prasība vairs netiek paredzēta, ja rakšanas darbus veic minimālajā sakņu aizsardzības zonā.
Ņemot vērā, ka saskaņā ar Noteikumiem no 01.01.2027. bez pašvaldības atļaujas būs atļauts cirst kokus, kuru celma caurmērs ir mazāks par 30 cm, ar Saistošajiem noteikumiem tiek precizēti kritēriji, no kura koks ir atzīstams par vietējās nozīmes aizsargājamo koku Rīgas valstspilsētas administratīvajā teritorijā, papildinot esošo regulējumu ar diviem jauniem kritērijiem – vietējas nozīmes aizsargājamais koks aug ārpus meža zemes, kā arī tā celma diametrs nav mazāks par 30 centimetriem. Ņemot vērā plānotās izmaiņas, kā arī to, ka Noteikumi nosaka, ka bez pašvaldības atļaujas ir atļauts cirst arī augļo kokus, Saistošajos noteikumos netiek pārņemts esošo noteikumu 3. pielikums, jo pielikumā atlikušo koku aizsardzību ir iespējams nodrošināt vispārējā kārtībā, bez īpaša aizsardzības statusa piešķiršanas.
[bookmark: _Hlk129956841]Izstrādājot Saistošo noteikumu projektu ir pārskatītas darbības, kad nepieciešama kokkopja (arborista) piesaiste un kad koku kopšanas tehniķa piesaiste, ņemot vērā abu profesiju standartos noteikto, proti, kokkopis (arborists) veic praktisku koku kopšanas darbu, savukārt koku kopšanas tehniķis papildus spēj veikt koku vērtēšanu un analīzi, risinājumu izstrādi koku aizsardzībai. Vienlaikus, ņemot vērā koku kopšanas tehniķu nelielo skaitu Latvijā, kamēr notiek šīs profesijas apgūšana, pašvaldība pieļauj, ka koku kopšanas tehniķa atzinumu var aizstāt ar tāda kokkopja (arborista) sagatavotu atzinumu, kurš ieguvis Eiropas Arboristu padomes izdotu sertifikātu (skatīt https://www.eac-arboriculture.com/certified-european-tree-workers.aspx) vai Latvijas Kokkopju – arboristu biedrības izdotu koku vērtētāja sertifikātu. Saistošajos noteikumos mazinātas prasības piesaistīt koku kopšanas tehniķi, ja rakšanas darbi tiek veikti minimālajā sakņu aizsardzības zonā, paredzot, ka minētajā gadījumā pietiek ar kokkopja (arborista) piesaisti, vienlaikus joprojām paredzot obligātu koku kopšanas tehniķa piesaistīšanu, ja rakšanas darbi tiek paredzēti kritiskajā sakņu aizsardzības zonā. 
Līdz šim spēkā esošie noteikumi nosaka stingrākas prasības vietējas nozīmes aizsargājamo koku ciršanai, nekā ir noteiktas valsts nozīmes aizsargājamo koku (dižkoku) ciršanai, līdz ar to vietējas nozīmes aizsargājamo koku ciršanas nosacījumi tiek pielīdzināti Ministru kabineta 2010. gada 16. marta noteikumos Nr. 264 “Īpaši aizsargājamo dabas teritoriju vispārējie aizsardzības un izmantošanas noteikumi” noteiktajām prasībām, proti – pašvaldībai būs tiesības saskaņot vietējas nozīmes aizsargājamā koka ciršanu arī tad, ja tas būs būtiski bojāts, vai lai nodrošinātu sabiedrības veselības aizsardzības, drošības, nacionālās vai citas sevišķi svarīgas, arī sociāla vai ekonomiska rakstura, intereses vai videi primāri svarīgas labvēlīgas izmaiņas. Koku kopšanas tehniķa un/vai sertificēta būvspeciālista atzinuma nepieciešamību par aizsargājamā koka saglabāšanas iespējām turpmāk noteiks Pilsētas attīstības departaments.
Lai nodrošinātu ES Dabas atjaunošanas regulas 2024/1991 juridiski saistošos mērķus pilsētām attiecībā uz koku vainagu projekciju, kā arī mazinātu karstumsalas ietekmi un izplatību, ar Saistošajiem noteikumiem noteikts, ka pašvaldības atļauju koku ciršanai arī pēc 01.01.2027. būs nepieciešams saņemt vietās, kur teritorijas atļautais izmantošanas veids ir dzīvojamā apbūve, izņemot, ja koka stumbra ārējā mala piezemes līmenī atrodas tuvāk par 50 cm no ēkas fasādes, kā arī Apvienoto Nāciju Izglītības, zinātnes un kultūras organizācijas (UNESCO) Pasaules kultūras un dabas mantojuma sarakstā iekļautā objekta “Rīgas vēsturiskais centrs” teritorijā ir nepieciešams saņemt ciršanas atļauju kokiem, kuru celma caurmērs nav mazāks par 20 cm.
Pilsētas attīstības departaments ir izstrādājis risinājumu, ar kuru informācija par kokiem, par kuru ciršanu ir pieņemts pozitīvs lēmums, tiek nodota Rīgas valstspilsētas pašvaldības datu publicēšanas portālā GEO RĪGA, līdz ar to Saistošajos noteikumos netiek pārņemta prasība informāciju par pieņemtajiem lēmumiem publicēt Pilsētas attīstības departamenta tīmekļvietnē.
Saistošie noteikumi tiek pielāgoti Noteikumiem, precizējot lēmuma par koku ciršanu derīguma termiņu un gadījumus, kuros nav nepieciešams rīkot publisko apspriešanu par koku ciršanu.
Saistošajos noteikumos atrunāta kārtība, kas nosaka zaudējumu atlīdzības par dabas daudzveidības samazināšanu saistībā ar koku ciršanu aprēķināšanas un pielemšanas kārtību, ja ir veikta patvaļīga koku ciršana vai bojāšana līdz pilnīgam augtspējas zudumam.
Saistošajos noteikumos ir noteikta kārtība, kā pēc attiecīga Pilsētas attīstības departamenta lēmuma pieņemšanas ir veicama zaudējumu atlīdzības aizstāšana ar jaunu kompensējošo koku stādījumiem. Saistošajos noteikumos noteikts, ka kompensējošos stādījumus primāri jāveido ciršanas ierosinātājam piederošā zemesgabalā iespējami tuvu cirst paredzētā koka augšanas vietai, vai arī ja objektīvu iemeslu dēļ tas nav iespējams, pašvaldība var ierādīt vietu pašvaldībai piederošā vai tiesiskajā valdījumā esošā zemesgabalā. Lai nodrošinātu kompensējošo stādījumu izdzīvošanu un ilgtspēju, tiek noteiktas vairākas prasības – par stādāmo materiālu ir jāizvēlas dižstādu, kura definīcija ir atrunāta Rīgas teritorijas plānojumā (apstiprināts ar Rīgas domes 15.12.2021. saistošajiem noteikumiem Nr. 103 “Rīgas teritorijas izmantošanas un apbūves saistošie noteikumi”) Teritorijas izmantošanas un apbūves noteikumos, kā arī koka sakņu sistēmai ir jāparedz pietiekami liela augšanas telpa un ciršanas ierosinātājam ir jānodrošina dižstāda kopšanu un uzturēšanu pēc iestādīšanas.
Saistošo noteikumu 2 pielikumā mainīts kritērijs asās egles Picea pungens atzīšanai par vietējas nozīmes aizsargājamo koku no 1,3 m apkārtmēra uz 1,5 apkārtmēru, jo tās Rīgas administratīvajā teritorijā ir sastopamas biežāk, nekā sākotnēji domāts un šai sugai uz vecumu nereti mazinās ainaviskā vērtība, līdz ar to aizsardzības statuss zaudē savu nozīmi. Izmaiņu rezultātā paredzams, ka aizsargājamo koku – asās egles Picea pungens skaits Rīgā samazināsies no 48 uz 22 kokiem. Saistošo noteikumu 2. pielikumā svītrota suga saldais ķirsis Cerasus avium, jo tas ir klasificējams kā augļu koks un Noteikumi nosaka, ka augļu koku ciršanai nav nepieciešama pašvaldības atļauja.

	2. Fiskālā ietekme uz pašvaldības budžetu, iekļaujot attiecīgus aprēķinus
Ietekmes uz pašvaldības budžetu nav, proti, saglabājas esošā, jo nav paredzēs mainīt zaudējumu atlīdzības par dabas daudzveidības samazināšanu aprēķināšanas un atlīdzināšanas kārtību. Ieņēmumi, ko paredz Saistošie noteikumi, tiks īstenotas pašvaldības budžeta programmas 05.08.00 “Pilsētas apstādījumu uzturēšana un atjaunošana” realizācijas ietvaros.

	3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci (aktuālā situācija, prognozes tirgū un atbilstība brīvai un godīgai konkurencei)
Katrs koks ir pilsētvides sastāvdaļa, veido pilsētas zaļo masu un dod savu pienesumu iedzīvotāju labbūtības nodrošināšanā, cita starpā nodrošinot ainavas kvalitāti, bioloģisko daudzveidību un labvēlīgu mikroklimatu, kas atstāj pozitīvu iespaidu uz fizisko un mentālo veselību. Saistošie noteikumi nodrošina koku sniegtā ieguldījuma nesamazināšanos, vienlaicīgi nodrošinot iespēju veikt uzņēmējdarbību.

	4. Ietekme uz administratīvajām procedūrām un to izmaksām gan attiecībā uz saimnieciskās darbības veicējiem, gan fiziskajām personām un nevalstiskā sektora organizācijām, gan budžeta finansētām institūcijām
Institūcija, kurā persona var vērsties saistībā ar Saistošo noteikumu piemērošanu, ir Departaments, un kopumā nav mainīta kārtība, kādā saņemt koka ciršanas atļauju, salīdzinot ar šobrīd esošo regulējumu.
Visas izmaksas, kas saistītas koku uzturēšanu un koku ciršanu primāri sedz zemes vienības, uz kuras atrodas koks, īpašnieks vai tiesiskais valdītājs.
Ar Saistošajiem noteikumiem netiek paredzētas papildu administratīvo procedūru izmaksas.

	5. Ietekme uz pašvaldības funkcijām un cilvēkresursiem
Ar Saistošajiem noteikumiem tiek izpildīta Pašvaldību likuma 4. panta pirmās daļas 2. punktā noteikta pašvaldības autonomā funkcija, kas cita starpā ir teritoriju un būvju uzturēšanas prasības, ciktāl tas saistīts ar sabiedrības drošību, sanitārās tīrības uzturēšanu un pilsētvides ainavas saglabāšanu.
Saistošo noteikumu izpildei nav nepieciešams veidot jaunas pašvaldības institūcijas vai darba vietas.

	6. Izpildes nodrošināšana
Saistošo noteikumu izpildi nodrošina Pilsētas attīstības departaments, Rīgas pašvaldības policija, Mājokļu un vides departaments, Ārtelpas un mobilitātes departaments.

	7. Prasību un izmaksu samērīgums pret ieguvumiem, ko sniedz mērķa sasniegšana
Saistošie noteikumi ir atbilstoši iecerētā mērķa sasniegšanas nodrošināšanai – novērst pilsētvides kokaugu resursa noplicināšanu un nodrošināt koku aizsardzību pašvaldības administratīvajā teritorijā, tādējādi nodrošinot sanitāro tīrību un aizsargājot sabiedrības drošību, kā arī uzlabojot bioloģisko daudzveidību. Pašvaldības izraudzītie līdzekļi ir leģitīmi un rīcība ir atbilstoša augstāka juridiskā spēka tiesību normām.

	8. Izstrādes gaitā veiktās konsultācijas ar privātpersonām un institūcijām, tostarp sabiedrības viedokļa noskaidrošanā gūtā informācija
Saistošie noteikumi izstrādāti sadarbībā ar Rīgas valstspilsētas pašvaldības Mājokļu un vides departamentu. 
Saistošo noteikumu projekts laikā no 2026. gada …. līdz …. publicēts pašvaldības oficiālajā tīmekļvietnē sabiedrības viedokļa noskaidrošanai. 
Saņemtie rakstiskie priekšlikumi ir apkopoti un izskatīti, skatīt  paskaidrojuma raksta pielikumā, un Saistošo noteikumu projekts precizēts atbilstoši pielikumā norādītajam: …..





Rīgas domes priekšsēdētājs 	V. Kleinbergs

